b"\n_START_ARTICLE_\nIntimn\xc3\xad osvetlen\xc3\xad\n_START_SECTION_\nArgument\n_START_PARAGRAPH_\nPetr i Stepa, la seva promesa, van a visitar Bambas, un amic d'inf\xc3\xa0ncia de Petr que viu en un petit poble txec. El protagonista de l'encontre ser\xc3\xa0 la m\xc3\xbasica, ja que tant Petr com Bambas en s\xc3\xb3n dos grans aficionats: Petr es guanya la vida com a m\xc3\xbasic professional a Praga mentre que Bambas \xc3\xa9s un amateur que toca en l'orquestra del poble. La vetllada transcorre d'una manera humil i simple en qu\xc3\xa8 Passer descriu la senzilla vida d'un petit poble txec. Alguns dels diversos episodis simp\xc3\xa0tics s\xc3\xb3n per exemple Petr aixecant un pil\xc3\xb3 de rajols per tal d'impressionar Stepa; l'\xc3\xa0pat dels dos invitats amb la fam\xc3\xadlia de Bambas o un grup de persones orinant juntament contra un mur._NEWLINE_En general, Passer es concentra a descriure l'amistat de Petr i Bambas com a tema principal de la pel\xc2\xb7l\xc3\xadcula. Els dos amics no s'han vist des de fa molts anys i amb el reencontre tenen l'oportunitat d'observar com han canviat les seves vides: mentre que Petr viu a Praga Bambas ha restat al poble amb els seus pares, s'ha casat i ha tingut tres fills. Els dos amics celebren la trobada i s'emborratxen recordant els vells temps. La pel\xc2\xb7l\xc3\xadcula de Passer \xc3\xa9s una reivindicaci\xc3\xb3 de la fraternitat i els plaers petits de la vida. No sembla haver-hi cap pres\xc3\xa8ncia de cr\xc3\xadtica pol\xc3\xadtica o s\xc3\xa0tira social. Aix\xc3\xb2 no obstant, precisament el fet mateix que el film no sigui una reivindicaci\xc3\xb3 del comunisme i els seus valors, absents al llarg de tota la hist\xc3\xb2ria, devia constituir el motiu pel qual la pel\xc2\xb7l\xc3\xadcula va ser prohibida._NEWLINE_La pel\xc2\xb7l\xc3\xadcula acaba inesperadament amb un brindis de tots els amics al\xc3\xa7ant les copes, sense que l'alcohol acabi de baixar quan es disposen a beure's les copes buides. \xc3\x89s un sorprenent i obert final carregat d'un fort simbolisme que pot donar peu a interpretacions molt diverses.\n_START_SECTION_\nContextualitzaci\xc3\xb3 hist\xc3\xb2rica\n_START_PARAGRAPH_\nLa pel\xc2\xb7l\xc3\xadcula va ser filmada gr\xc3\xa0cies al per\xc3\xadode de llibertat creativa aconseguit durant la breu \xc3\xa8poca de liberalitzaci\xc3\xb3 de Dubcek que va acabar esclafada pels tancs sovi\xc3\xa8tics que van ocupar Txecoslov\xc3\xa0quia. Malgrat que el film de Passer \xc3\xa9s una senzilla com\xc3\xa8dia desprove\xc3\xafda de cap c\xc3\xa0rrega ideol\xc3\xb2gica, la pel\xc2\xb7l\xc3\xadcula va ser prohibida durant 20 anys i el director txec va abandonar el pa\xc3\xads; va continuar la seva carrera cinematogr\xc3\xa0fica als EUA."